**KLAIPĖDOS MIESTO SAVIVALDYBĖS TARYBA**

**peticijų komisijos**

**POSĖDŽIO PROTOKOLAS**

2019-07-11 Nr. TAR1-91

Klaipėda

Posėdžio data: 2019-07-10.

Posėdžio pradžia: 13.00 val.

Posėdžio pirmininkas – Kazys Bagdonas.

Posėdžio sekretorė – Aldutė Meniakina.

Posėdyje dalyvauja komisijos nariai: Asta Ivanauskienė, Elida Mantulova, Arūnas Andziulis, Lina Skrupskelienė, Inga Patapaitė (sąrašas pridedamas).

Darbotvarkė.

Dėl Mildos Matulevičiūtės kreipimosi pripažinimo peticija. Pranešėjas K. Bagdonas.

SVARSTYTA. Mildos Matulevičiūtės kreipimosi pripažinimas peticija.

K. Bagdonas informuoja, kad gautas Mildos Matulevičiūtės kreipimasis „Peticija“, supažindina su kreipimosi turiniu. Mano, jog pateiktas kreipimasis neatitinka Peticijų įstatymo reikalavimų, todėl siūlo jo nepripažinti peticija bei prašo komisijos narių išsakyti savo nuomonę dėl šio kreipimosi.

A. Ivanauskienė mano, kad kreipimosi 1 reikalavimo (kad miesto kavinėse būtų pakeisti plastikiniai šiaudeliai į metalinius, bambukinius, silikoninius, vienkartinius kviečių, makaronų, popierinius šiaudelius) ir 3 reikalavimo (kad miesto kavinėse klientams, kurie geria gėrimą vietoje, gėrimas būtų pateiktas keramikiniuose arba silikoniniuose puodeliuose) nagrinėjimas nepriklauso Klaipėdos miesto savivaldybės kompetencijai, o 2 reikalavimą (kad Klaipėdos miesto kavinėse ir miesto centre būtų įrengtos šiukšliadėžės) nagrinėjimą siūlo perduoti nagrinėti Savivaldybės administracijos Miesto tvarkymo skyriui.

L. Skrupskelienė siūlo atkreipti verslininkų dėmesį dėl plastiko naudojimo bei siūlo patiems miesto kavinių lankytojams būti aktyviems ir rodyti pavyzdį.

E. Mantulova siūlo 1 ir 3 reikalavimus perduoti nagrinėti Klaipėdos smulkiojo ir vidutinio verslo tarybai, pasikviečiant verslininkus ir visus suinteresuotus asmenis.

K. Bagdonas siūlo Mildos Matulevičiūtės kreipimosi nepripažinti peticija Peticijų įstatymo 9 str. 1 d. ir 9 str. 3 d. 2 p. pagrindu.

Komisijos nariai bendru sutarimu pritaria K. Bagdono siūlymui.

NUTARTA:

1. Mildos Matulevičiūtės kreipimosi nepripažinti peticija Peticijų įstatymo 9 str. 1 d. ir 9 str. 3 d. 2 p. pagrindu.

2. Reikalavimą, kad Klaipėdos miesto kavinėse ir miesto centre būtų įrengtos šiukšliadėžės perduoti išnagrinėti Savivaldybės administracijai.

3. Prašyti Savivaldybės administracijos, reikalavimus, kad miesto kavinėse būtų pakeisti plastikiniai šiaudeliai į metalinius, bambukinius, silikoninius, vienkartinius kviečių, makaronų, popierinius šiaudelius bei, kad miesto kavinėse klientams, kurie geria gėrimą vietoje, gėrimas būtų pateiktas keramikiniuose arba silikoniniuose puodeliuose perduoti nagrinėti Klaipėdos smulkiojo ir vidutinio verslo tarybai, pasikviečiant verslininkus bei kitus suinteresuotus asmenis.

Posėdžio pabaiga: 13.20 val.

Posėdžio pirmininkas Kazys Bagdonas

Posėdžio sekretorė Aldutė Meniakina